DA Den Europæiske Unions Tidende CE 84/31

(2004/C 84 E/0034)

SKRIFTLIG FORESPØRGSEL E-2562/03

af Maurizio Turco (NI) til Rådet

(4. august 2003)

Om: Det voldelige sudanesiske diktatur og aftale indgået mellem EU og Sudan

Ifølge nyhedsbureauet MISNA har Antonov-fly fra det sudanesiske luftvåben under de sammenstød, som i nogle uger har udspillet sig mellem oprørsgrupper og regeringen i Khartoum, ramt 25 landsbyer i den nordvestlige del af den vestlige delstat Darfur med ikke nærmere præciserede former for giftgas, hvilket skal have resulteret i 300 døde og mere end 200 sårede.

Præsident Omar Hassan al-Bashirs regering har endnu ikke svaret på Det Sudanesiske Folks Befrielseshærs (SLA/M) beskyldninger om, at han bevidst forsøger at ramme befolkningen i Darfur. Fredsforhandlingerne mellem Sudans regering og SLA/M er endnu en gang blevet afbrudt, og genoptagelsen af drøftelserne, der var fastsat til denne uge, er udsat til den 3. august.

Den 11. juli afviste regeringsdelegationen at godkende grundlaget for de fremtidige drøftelser i form af en rammeaftale, der var forelagt af IGAD (Inter-Governmental Authority on Development), en organisation for landene på Afrikas Horn, som står i spidsen for forhandlingsprocessen, efter af SLA/M's delegation offentligt havde tilkendegivet sin tilfredshed med dokumentet. Undertegnelsen i juli 2002 af en foreløbig aftaleprotokol mellem parterne er ikke blevet fulgt op på nogen måde, og det er ingen tegn på, at regeringen i Khartoum er indstillet på at opgive eller dele kontrollen over de olierige områder i syd og indtægterne derfra eller over de nye væbnede styrker, som er de redskaber, hvormed al-Bashirs styre i årevis har hærget Sudan.

— Vil Rådet på baggrund af ovenstående opsige den aftale, der den 10. december 2002 blev indgået med regeringen i Khartoum, da den sudanesiske regering uhæmmet anvender sit militærarsenal og ikke viser nogen vilje til at gennemføre Machakos-aftalen fra juli 2002?

— Mener Rådet, at al-Bashirs diktatur, der er ansvarlig for et veritabelt folkemord på de ikke-muslimske befolkningsgrupper, kan sikre fred, velstand og sikkerhed i Sudan?

— Vil Rådet tage initiativ til en fælles EU-aktion i alle internationale fora, herunder FN, for at øge det internationale pres på regeringen i Khartoum og isolere landets blodige diktator?

Svar

(8. marts 2004)

I forlængelse af EU's beslutning om at påbegynde en fornyet politisk dialog med Sudans regering i 1999 har der været afholdt møder i Khartoum for at vurdere fremskridtene på de forskellige områder, som er omfattet af dialogen (menneskerettigheder, demokrati, retsstatsprincipper og fredsprocessen). I den senere tid er der navnlig blevet fokuseret på fredsprocessen. Resultatet af disse drøftelser fremgår af et fælles EU-Sudan-kommunike, som det ærede parlamentsmedlem henviser til i sin forespørgsel som aftalen af 10. december 2002.

Den 3. september blev Sudans regering og Sudans Befrielseshær (SLA) under ledelse af Tchads præsident enige om en våbenhvile i Darfur. Med hensyn til sammenstødene mellem oprørsgrupper og Sudans regerings væbede styrker i Darfur har Rådet ingen oplysninger om brug af »giftgas«. Ikke desto mindre er Rådet klar over, at kampene i dette område har medført en humanitær katastrofe.

Trods afbrydelser i løbet af sommeren er fredsforhandlingerne i mellemtiden fortsat, og den 24. september blev der opnået en aftale om sikkerhedsforanstaltninger mellem Sudans regering og SPLM/A. Begge parter gav også deres tilslutning til en forlængelse af aftalememorandummet om indstillingen af fjendtlighederne frem til 30. november 2003. EU tilskyndede begge parter til ikke at miste fremdriften, således at der kan nås frem til en endelig, samlet aftale så hurtigt som muligt.

EU samordner sine diplomatiske aktiviteter med specielt IGAD, inden for IGAD Partner Forum, FN og USA i henhold til sin strategi over for Sudan om, at alle internationale aktører bør arbejde sammen for at få de bedst mulige chancer for en samlet fredsaftale.

Efter Rådets opfattelse er forhandlinger om en samlet fredsaftale mellem Sudans regering og SPLM/A den eneste måde, hvorpå den 20-årige konflikt kan stoppes. Rådet vil fortsat støtte Sudan i forbindelse med fredsopbygning, respekt for menneskerettigheder, demokrati og udvikling.